גאלפסטרים 5 ("נחשון שביט") בצבעי חיל האוויר הישראלי
גאלפסטרים 5 ("נחשון עיטם") בצבעי חיל האוויר הישראלי
גאלפסטרים 5 ("נחשון אורון") בצבעי חיל האוויר הישראלי
**טייסת 122**, המכונה גם "**טייסת הנחשון**" (כונתה בעבר: "**טייסת הדקוטה**" או "**טייסת הדקוטות**"), היא טייסת מטוסי ריגול ובקרה בחיל האוויר הישראלי.

כיום מפעילה הטייסת את סדרת מטוסי ה"נחשון": מטוסים מדגם גאלפסטרים GV בתצורת איסוף מודיעין אותות ("**נחשון שביט**"), מטוסים מדגם גאלפסטרים G550 בתצורת בקרה אווירית ("**נחשון עיטם**"), והחל משנת 2021, דגם נוסף של גאלפסטרים G550 – "**נחשון אורון**", אשר משלב מספר יכולות, וביניהן צילום, בקרה וגילוי אווירי ויכולות איסוף מודיעין, גם עבור חיל-הים.

הטייסת מוצבת בבסיס נבטים.

היסטוריה
--------

טייסת 122 הוקמה ב-1 ביוני 1971 בבח"א 27, כטייסת DC-3 דקוטה וכונתה "טייסת הדקוטה". המשימות שיועדו לה כללו תובלה, סיור ומשימות מיוחדות.

בתחילת שנת 1974 החליט חיל האוויר הישראלי לרכוש מצבא ארצות הברית שני מטוסי OV-1D מוהוק למשימות סיור ואיסוף מודיעין שנועדו לסייע בפיקוח על הסכמי הפרדת הכוחות עם מצרים וסוריה. באוגוסט 1974 הצטרפו מטוסי המוהוק למטוסי הדקוטה בטייסת 122. מטוס המוהוק, שזכה בחיל האוויר הישראלי לשם "עטלף", היה מצויד במצלמה אופטית אלכסונית, חיישן תת-אדום ומכ"ם צד(אנ'). והמידע הנקלט בחיישניו הועבר בזמן אמת לתחנה קרקעית לצורך פיענוח.

ב-10 ביולי 1980 התרסק מטוס דקוטה של הטייסת על צלע הר עריף בהר הנגב, עקב ראות לקויה, בעת אימון ניווט נמוך.

במרץ 1982, בעקבות תאונת עבודה, הוחלט להוציא גם את המוהוק השני משירות.

במלחמת לבנון הראשונה ביצעו מטוסי הדקוטה של הטייסת משימות תובלה, פינוי נפגעים, לוחמה אלקטרונית וממסר.

הלוחמה האלקטרונית בוצעה על ידי יחידה 555 בגף "**כוכב חמה**" בטייסת, הן על ידי מטוסי ערבה מותאמים ל"א (דגם שקיבל את הכינוי "כוכב חמה") והן על ידי מטוסי דקוטה שהותקנו במערכות ל"א.

ב-30 באוקטובר 1983 קלטה הטייסת את ראשוני מטוסי הערבה (דגם 201), וכחצי שנה מאוחר יותר, באפריל 1984 ערכה את קורס האימון המבצעי הראשון במטוס החדש. ב-1987 החלה הטייסת לקלוט מטוסים מהדגם המתקדם יותר של הערבה, דגם 202A. קליטת המטוסים המשופרים נמשכה עד 1989.

ב-3 באוגוסט 2000 הוצאו מטוסי הדקוטה משירות בחיל האוויר הישראלי וב-30 בינואר 2001 נערך טקס הפרידה הרשמי מהם.

שנים אחדות לאחר מכן, הוצאו משירות גם מטוסי הערבה והטייסת הודממה.

הטייסת נפתחה מחדש כ"טייסת הנחשון" לאחר שבדיון שהתקיים ב-20 באוקטובר 2002 אצל ראש מטה חיל האוויר, תא"ל אליעזר שקדי, הוחלט לדחות את עמדת מחלקת תכנון וארגון (תוא"ר) שתמכה בהצבת מטוסי ה"נחשון" בטייסת 120 ("טייסת הבינלאומית") ולקבל את עמדת מערך התובלה שתמכה בהצבת המטוסים בטייסת 122. ב-26 ביוני 2005 קלטה הטייסת את מטוס ה"נחשון" הראשון, גאלפסטרים G500 ("נחשון שביט").

בשנת 2012 זכתה טייסת 122 בפרס הרמטכ"ל ליחידות מצטיינות.

בשנת 2015 השתתפה הטייסת במשלחת ההומניטרית לנפאל לאחר רעידת האדמה שפקדה אותה. בפעולה זו הוחזרו לישראל תינוקות פגים ישראליים שהיו בנפאל עם הוריהם והובהלו חזרה למולדת.

בשנת 2019 מונתה סא"ל ג' לפקד על הטייסת, והייתה לאישה הראשונה בחיל האוויר שמפקדת על טייסת טיסה.

בשנת 2020 הובילה הטייסת מטס מעל שמי גרמניה, בו עבר מבנה של מטוסי קרב ישראליים וגרמניים, מובלים על ידי מטוס נחשון של טייסת 122 מעל שמי מחנה דכאו ומעל מקום חטיפתם של ספורטאי אולימפיאדת מינכן. בקוקפיט הנחשון המוביל נכחו מפקד חיל האוויר הישראלי, מפקד הלופטוואפה (חיל האוויר) הגרמני, ומפקדת הטייסת.

באפריל 2021 החלה קליטתו בטייסת של מטוס גאלפסטרים G550, שכינויו "אורון", שבו תותקן מערכת מתוצרת ישראלית לאיסוף מודיעין על מטרות שונות.

יחידת מעוף רחב פועלת בשיתוף פעולה עם הטייסת ואוספת מודיעין באמצעות מטוסי השביט שלה.

טייפון של חיל האוויר הגרמני ו"נחשון עיטם" של הטייסת בעת מטס "זיכרון לעתיד", אוגוסט 2020.  
(למידע נוסף)
טייפון של חיל האוויר הגרמני ו"נחשון עיטם" של הטייסת בעת מטס "זיכרון לעתיד", אוגוסט 2020.  
(למידע נוסף)
צמד "יורופייטר טייפון" של חיל האוויר הגרמני ו"נחשון שביט" של הטייסת בעת מטס "זיכרון לעתיד", אוגוסט 2020.  
(למידע נוסף)
באוקטובר 2021 זכתה הטייסת בפרס מפקד חיל האוויר על יוזמה וחדשנות מבצעית.

בנובמבר 2021 הוחלט להעניק לטייסת אות הערכה מבצעי מטעם הרמטכ"ל על פעילותה המבצעית במב"ם.

מפקדי הטייסת לדורותיה
---------------------

| שם | תקופת כהונה | הערות |
| --- | --- | --- |
| גיורא קינן | יוני 1971 - נובמבר 1973 | מפקד הטייסת הראשון |
| יהושע שני | נובמבר 1973 - 1974 |  |
| גדי אבירם | 1974 - 1977 |  |
| אריה גלעד | מאי 1977 - 1978 |  |
| אסף אגמון | 1978 - 1980 |  |
| ישראל בן-חיים | 1980 - 1983 | מפקד הטייסת במלחמת לבנון הראשונה |
| חיים קציר | 1983 - 1985 |  |
| יצחק ברנדט | 1985 - 1988 |  |
| יהודה חיים | 1988 - 1990 |  |
| בעז כהן | 1990 - 1992 |  |
| ארז פלס | 1992 - 1995 |  |
| אייל סלבין | 1995 - 1997 |  |
| דורון (גינץ) גינזבורג | 1997 - 1999 |  |
| ישי זקס | 1999 - 2001 |  |
| אסף לפידות | 2001 - 2003 |  |
| יהל פטישי | 2003 - 2007 | מפקד צוות ההקמה לעידן הנחשון |
| גלי גור | 2007 - 2009 |  |
| איתן צלה | 2009 - 2012 |  |
| עמירם יקירה | 2012 - 2014 |  |
| רון קליין | 2014 - 2017 |  |
| סא״ל ע׳ | 2017 - 2019 |  |
| סא"ל ג' | 2019 - 2022 |  |
| סא״ל א׳ | 2022- |  |

מטוס העיטם
----------

בטייסת פועל מטוס ה"עיטם", מטוס מנהלים מסוג גאלפסטרים G-550 בתצורת בקרה אווירית, הפועל בשילוב עם מערך הבקרה בחיל האוויר הישראלי כמעין "יב"א מעופפת". פעילות המטוס מרחיבה את טווח הכיסוי של היב"אות הקרקעיות המוגבלות בטופוגרפית הקרקע ובכך מאפשר לצפות במרחבים נרחבים יותר. מערכות המטוס פותחו באלתא מערכות והן כוללת מכ"מ ייעודי לזיהוי מטרות בגזרה של 360 מעלות, מערכת גילוי מקורות פולטי קרינה ומערכות הגנה עצמית על המטוס. במטוס נמצאים בקרים מוטסים המגיעים לטייסת מאחת היב"אות במערך הבקרה.

סמל הטייסת
----------

סמל הטייסת המקורי הוא וריאציה לפיל קטן מעופף. בגרסתו החדשה, הסמל מייצג את עידן הנחשון הטומן בחובו משימות מורכבות, טיסה במהירויות גבוהות במעגלים קרובים ורחוקים. הסמליל מכוון לנקודת מכוון ברורה, תנועתי וחד, מתקדם בכיוון ברור, ומייצר פסי התעבות סילוניים.

הסמל חודש בשנת 2021, במסגרת תהליך התחדשות הטייסת, שחגגה 50 שנים להיווסדה וקיבלה לזרועותיה את מטוס ה"אורון".


|  |
| --- |
| * פאטצ' כתף – סמל מערך "הנחשון"פאטצ' כתף – סמל מערך "הנחשון"
* סמל הטייסת עד שנת 2021סמל הטייסת עד שנת 2021
* סמל הטייסת החדשהחל משנת 2021סמל הטייסת החדשהחל משנת 2021
 |

קישורים חיצוניים
----------------

ויקישיתוף מדיה וקבצים בנושא **טייסת 122** בוויקישיתוף
* טייסת הנחשון, באתר חיל האוויר הישראלי.
* יואב זיתון, מפקד טייסת הביון: "הייתה לנו שנה מאוד מגוונת", באתר ynet, 20 בדצמבר 2012.
* יואב זיתון, גיחות חשאיות ומשימות במרחק אלפי ק"מ: המפקדת החדשה של טייסת הביון, באתר ynet, 7 באוגוסט 2018
* מטס חיל האוויר הישראלי והגרמני מעל שמי גרמניה ומחנה דכאו.
* יואב זיתון, "יכולות מפלצתיות" ואלפי מטרות במקביל: מטוס הביון החדש של צה"ל | תיעוד, באתר ynet, 4 באפריל 2021
* כוח חדש בשמיים: מטוס האורון נקלט בחיל האוויר, באתר ישראל היום, 4 באפריל 2021
* מיכל פומרנץ, ‏עיניים במרחקים, באתר חיל האוויר הישראלי, 1 במרץ 2023

הערות שוליים
------------

1. ↑  "אורון" נחת, באתר חיל האוויר הישראלי.
2. ↑  מטוסי הערבה בחיל האויר, באתר "מרקיע שחקים".
3. ↑  מיכל חיוט ושני פומס, ‏פרס הרמטכ"ל: חה"א זכה ב-6 מתוך 9 קטגוריות, באתר חיל האוויר הישראלי, 17 בדצמבר 2012.
4. ↑  רס"ן ג' מונתה למפקדת טייסת הטיסה הראשונה בצה"ל, באתר www.facebook.com.
5. ↑  דן ארקין, ‏אורון, מטוס איסוף המודיעין של חיל האוויר - הוכרז מבצעי, באתר "IsraelDefense‏", 1 באפריל 2024
6. ↑  גל קמרס, ‏הדרך למטוס, באתר חיל האוויר הישראלי, 1 באוגוסט 2021.
7. ↑   אלה היחידות הזוכות ב"אות הערכה מבצעי" של הרמטכ"ל, באתר צה"ל, 25 נובמבר 2021.
8. ↑  הילה פולקה וערן בלכר | צילום: עופר צידון וחברת "גאלפסטרים", ‏עיטם מרחף אי שם, באתר חיל האוויר הישראלי, 25 באוקטובר 2006
9. ↑  עמית דרנגר | צילום: ענבל גולומב, ‏מבקרים מלמעלה, באתר חיל האוויר הישראלי, 26 ביוני 2008
10. ↑  מטוס עיטם - מטוס שליטה ובקרה אווירית באתר אלתא מערכות
11. ↑  רון בן-ישי, מבט לים: תע"א משדרגת את מטוס עיטם, באתר ynet, 14 בנובמבר 2010
12. ↑  רס"ן א', בקר מוטס | סייעה בהכנת הכתבה: מיכל בן-ארי, ‏מגיני השמיים: מי אתה בקר מוטס?, באתר חיל האוויר הישראלי, 15 בינואר 2019

| טייסות חיל האוויר הישראלי |
| --- |
| מטוסי קרב |  הפטישים (69) •  הקרב הראשונה (101) •  הנמר המעופף (102) •  העקרב (105) •  חוד החנית (106) •  אבירי הזנב הכתום (107) •  העמק (109) •  אבירי הצפון (110) •  הדרקון המעופף/ הטייסת האדומה (115) •  אריות הדרום (116) •  הסילון הראשונה (117) •  העטלף (119) •  אבירי הזנב הכפול (133) •  נשר הזהב (140) •  האיל הנוגח (147) •  התוכי המנפץ (149) •  האחת (201) •  הנגב (253) •  מרכז המדינה (254) |  |
| מסוקים |  הצרעה (113) •  מובילי הלילה (114) •  דורסי הלילה (118) •  ציפורי המדבר (123) •  החרב המתהפכת (124) •  המסוקים הקלים (125) •  מגע הקסם (190) •  מגיני המערב (193) |
| תובלה, כיבוי, בקרה ומודיעין |  הגמל המעופף/ הטייסת הראשונה (100) •  הפילים (103) •  ענקי המדבר (120) •  הנחשון (122) •  אבירי הציפור הצהובה (131) •  מלכי האוויר (135) •  ההוקאיי (192) •  טייסת הכיבוי (249) |
| כלי טיס מאוישים מרחוק |  עוף החול (144) •  ציידי הצללים (160) •  הנחש השחור (161) •  ציפורי האש (166) •  המל"טים הראשונה (200) •  הנשר הלבן (210) •  הברון האדום |
| טייסות מדמי טיסה |  טייסת מאמני כטב"ם ומסוקים (320) •  טייסת מאמני קרב (420) |
| ניסוי |  טייסת מרכז ניסויי טיסה (5601) |
| כנף 2 | טייסת 150 • טייסת 199 • טייסת 248 |
| הטייסות הראשונות | טייסת תל אביב (1) • טייסת הנגב (2) • טייסת הגליל (3) |